PROPOSTA DE ACORDO DE APROBACIÓN DE INSTRUCIÓN DE SERVIZO
ADMINISTRACIÓN LOCAL — Municipal — Tomiño (Outros documentos, notificacións e informacións públicas, 08/04/2020)

Á vista das dúbidas existentes respecto do tratamento que debe darse ás posibles actuacións en caso de solicitudes de títulos habilitantes para a segregación e parcelación de predios, que levan consigo a cesión de espazos destinados a viais nos que existen construccións, singularmente peches, proponse aprobar os criterios que deben seren observados a tal efecto polos servizos municipáis encargados de informar tales solicitudes, co carácter de instrucción ou orde de servicio ao que se refire o art 6 da Lei 40/2015 de Rexime Xurídico do Sector Público, nos termos seguintes: Compre ter en conta que a Lei 2/2016 do Solo de Galicia establece imperativamente que “cando se pretenda parcelar, construir novas edificacións, sustituir ou rehabilitar integralmente as existentes, as persoas propietarias haberán de ceder gratuitamente ao concello os terreos necesarios para a apertura ou regularización do viario preciso”. No mesmo senso, o art 36.2 do Decreto 143/2016 polo que se aproba o Regulamento da Lei do Solo de Galicia. Asemade, no art 150.5 da Lei 2/2016 (e art 368.5 do seu Regulamento) sinálase que “toda parcelación urbanística, segregación ou división de terreos conlevará a obriga de cesión dos terreos situados fora das aliñacións establecidas polo planeamento”. Pola sua banda, no caso dos núcleos ruráis, a Ordenanza 8 do PXOM de Tomiño impón tamén a obriga de cesión dos terreos necesarios para a apertura ou regularización do viario preciso, ainda que só “cando se prevea construir novas edificacións ou substituir as existentes”. Polo tanto, resulta absolutamente inexcusable que, ante a solicitudes de títulos habilitantes para a segregación e parcelación de predios, o Concello esixa a cesión dos terreos necesarios para a ampliación do viario público correspondente, cesión que se haberá de instrumentar ben en escritura pública (cfr art 633 Cc) ou ben tamén en acta administrativa, neste caso cos requisitos dos arts 30.2 e 31 do RD-Ley 1093/97. Tendo en conta, iso sí, que tratándose de segregacións e parcelacións, non existe obriga de urbanizar o espazo obxecto de cesión, que só nace coa concesión do correspondente título habilitante que autorice á construcción de novas edificacións ou rehabilitación integral das existentes. En todo caso, a cuestión é qué acontece no caso de que existan construcións, normalmente peches, na zona obxecto de cesión. Nestes casos, e na medida na que existe obriga de ceder e non de urbanizar, carece de sentido que se esixa a demolición ou retirada das construcións que podan existir na zona de cesión en tanto non se produza a apertura do viario no seu conxunto, ou naza para o interesado a obriga de urbanizar, coa concesión do título habilitante para a construcción de novas edificacións ou rehabilitación integral das existentes. Tal decisión, que debe ser adoptada pola Corporación en función das circunstancias de feito concorrentes, resulta perfectamente instrumentable a través da figura da autorización en precario, de tal xeito que no propio texto do título habilitante nestes casos se debe facer constar que se autoriza ao interesado a manter en precario o peche ou construción de que se trate, coa obriga de proceder á súa derruba e á urbanización da zona obxecto de cesión cando así o esixa o Concello, sen dereito a indemnización ningunha. A figura da autorización en precario para o mantemento de construcións en terreo de dominio público goza dun amplo recoñecemento xurisprudencial, podéndose citar entre outros pronunciamentos, a Sentenza do TS de 24 de maio de 2013 (Rec nº 2384/11), e as Sentenzas do TSX de Galicia de 18 de outubro de 2002 (Rec 6370/98) e de 16 de xaneiro de 2014 (Rec 4584/10), entre outras. Para iso resulta conveniente que por este concello se adopte un acordo establecendo un criterio xeral nese senso, que sirva de pauta de actuación aos servizos municipáis, e que se propón do seguinte teor literal: Con carácter xeral, no caso de solicitudes de títulos habilitantes para a segregación ou parcelación de terreos, cando resulte esixible a cesión de terreos destinados a ampliación de viario e na porción da parcela obxecto de cesión existan peches ou pequenas construcións que non dificulten o uso normal do vial, permitirase en precario, si así o solicitase o interesado, o seu mantemento en tanto non se acometa polo Concello a execución das obras de ampliación do vial coa nova sección definida no planeamento, ou se conceda o correspondente título habilitante para a construcción de novas edificacións ou rehabilitación integral das existentes, intre no que se haberá de proceder polo titular da parcela á derruba do peche ou construción, sen dereito a indemnización ningunha, así como á urbanización da porción da parcela obxecto de cesión. Procederase asemade á publicación da presente Instrucción no BOP, para xeral coñecemento. Tomiño, data da sinatura dixital A ALCALDESA